KIRJALLINEN KYSYMYS P-2449/99 esittäjä(t): Caroline Lucas (Verts/ALE) komissiolle. WTO/GATS.



Virallinen lehti nro 303 E , 24/10/2000 s. 0065 - 0066



KIRJALLINEN KYSYMYS P-2449/99 esittäjä(t): Caroline Lucas (Verts/ALE) komissiolle (13. joulukuuta 1999) Aihe: WTO/GATS Voiko komissio kertoa Euroopan parlamentille GATS-sopimuksen kansallisten sääntöjen parissa työskentelevän komitea 133:n tämänhetkisen työn luonteesta? Voiko komissio lisäksi antaa vakuuden siitä, että 1. komission kansallisia sääntöjä koskevissa neuvotteluissa tunnustetaan jäsenvaltioiden legitiimiys sekä turvataan jäsenvaltioiden kyky laatia ja panna täytäntöön kansallisia sääntöjä? 2. komissio pyrkii erityisesti takaamaan allekirjoittajien vapauden toteuttaa sääntelyä omien markkinaolosuhteidensa ja toimintatavoitteidensa mukaisesti sekä takaamaan kulttuuriset, sosiaaliset ja demokraattiset (sekä ympäristöä koskevat) tavoitteet? 3. markkinoille pääsyä ja kansallista kohtelua koskevia GATS-säännöksiä ei käytetä tämän sääntelyvapauden horjuttamiseen? Pascal Lamyn komission puolesta antama vastaus (5. tammikuuta 2000) Komissio on jo ryhtynyt lisäämään avoimutta Euroopan parlamentin suuntaan, ja aikoo noudattaa tätä periaatetta myös työskennellessään palvelukaupan yleissopimuksen (GATS) kansallisten sääntöjen tarkasteluun liittyvässä työssään. Komissio on tehnyt yhteistyötä GATS-sopimuksen ja kansallisten sääntöjen parissa työskentelevän komitea 133:n kanssa Maailman kauppajärjestön WTO:n ammatillisia palveluja käsittelevän työryhmän perustamisesta lähtien. Työryhmän keskeisenä tehtävänä oli laatia tilintarkastusalaan sovellettavat kansalliset säännöt. Tämän työn tuloksena työryhmä hyväksyi joulukuussa 1998 vapaaehtoiset suuntaviivat. Komissio toimittaa suoraan parlamentin jäsenelle sekä parlamentin sihteeristölle jäljennöksen kyseisistä suuntaviivoista. Työryhmä muutettiin seuraavaksi kansallisen sääntöjen työryhmäksi, jolla on valtuudet käsitellä kaikkia palvelualoja. Tämä uusi työryhmä on tutkinut keväästä 1999, voidaanko tilintarkastusalan sääntöjä soveltaa muihin ammatillisiin palveluihin, ja miten tämä voitaisiin toteuttaa käytännössä. Lisäksi työryhmä on pohtinut kaikkiin muihin tai eri palvelualoihin sovellettavien kansallisten sääntöjen laatimista. Tämän valtuuden täytäntöönpanon lähtökohtana on kansallisia sääntöjä koskeva GATS-sopimuksen VI artikla. GATS-sopimuksen VI artiklan ja tilintarkastusalaa koskevan työn perusteella on ilmeistä, ettei WTO:n kansallisia sääntöjä koskevan työn tavoitteena ole WTO:n jäsenvaltioiden suvereniteetin purkaminen tai uhkaaminen niiden politiikkojen käsittelyn yhteydessä. Perusteltuja tavoitteita (esimerkiksi kuluttajien suojelua tai ympäristöä, käsitellään yrittämättäkään sopia näiden tavoitteiden kapea-alaisesta luettelosta. Päinvastoin, tarkoituksena on panna kansalliset säännöt täytäntöön siten, että tavoite saavutetaan kauppaa vähemmän vääristävien ohjausvälineiden avulla. Tämän vuoksi komissio voi vakuuttaa varmistavansa, että WTO:n jäsenvaltioiden oikeus säännellä ja ottaa käyttöön uusia palvelujen tarjontaa koskevia säännöksiä alueellaan kansallisten toimintatavoitteiden saavuttamiseksi turvataan kaikissa asiaa koskevissa WTO:n keskusteluissa GATS-sopimuksen johdannossa tunnustetulla tavalla. Tämä on ennakkoehto kaikkien WTO:n jäsenvaltioiden vastavuoroiseen luottamukseen perustuvien palveluja käsittelevien neuvottelujen onnistumiselle. WTO:n jäsenvaltiot päättävät kansallisisista toimintatavoitteistaan itse. GATS-sopimuksessa on joukko ohjausvälineitä, joiden avulla säännösten eroista tai riittämättömistä säännöksistä mahdollisesti johtuvia esteitä vähennetään asteittain. Nämä ohjausvälineet ovat täysin yhteensopivia WTO:n jäsenvaltioiden kansallisen sääntelyoikeuden kanssa. Jäsenvaltiot voivat kehittää kansallisia sääntelyperiaatteitaan varmistaakseen, että ne eivät luo tarpeettomia palveluiden kaupan esteitä. Ne voivat myös neuvotella tai tunnustaa muiden jäsenvaltioiden sääntöjä. Komissio voi vahvistaa, että GATS-sopimuksen perusominaisuuksiin kuuluvien markkinoille pääsyn ja kansallista kohtelua koskevien erityissitoumusten joustavuus turvataan. Jäsenvaltiot tekevät kansallisten säännöstensä perusteella erityissitoumuksia, joita niiden on noudatettava ja joita ei saa horjuttaa uusilla tai erilaisilla säännöksillä. Ne voivat kuitenkin tarpeen mukaan neuvotella sitoumustensa muuttamisesta. Ne voivat myös hyväksyä artiklan XIV sisältämien yleisten poikkeusten nojalla minkä tahansa välttämättömän toimenpiteen yleisen moraalin, yhteiskunnan perusetujen tai ihmisten, eläinten tai kasvien elämän taikka terveyden suojelemiseksi.